KAUNO MIESTO SAVIVALDYBĖS ADMINISTRACIJOS DIREKTORIUS

ĮSAKYMAS

DĖL UGDYMO PAGAL PAGRINDINIO IR VIDURINIO UGDYMO PROGRAMAS

2021 m. gegužės 7 d. Nr. A-1606

Kaunas

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos žmonių užkrečiamųjų ligų profilaktikos ir kontrolės įstatymo 25 straipsnio 3 dalimi, Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ 2.2.9.2 papunkčiu, Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2021 m. kovo 12 d. sprendimu Nr. V-513 „Dėl pavedimo organizuoti, koordinuoti ir vykdyti savanorišką profilaktinį tyrimą ugdymo įstaigose“, Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2021 m. gegužės 4 d. sprendimu V-1021 „Dėl pavedimo organizuoti, koordinuoti ir vykdyti savikontrolę greitaisiais antigeno testais ugdymo įstaigose“, atsižvelgdamas į Kauno miesto savivaldybės mero 2021 m. balandžio 9 d. potvarkį Nr. MA-61 „Dėl Viliaus Šiliausko kasmetinių atostogų“, Kauno miesto savivaldybės mero 2021 m. balandžio 9 d. potvarkį Nr. M-35 „Dėl Kauno miesto savivaldybės administracijos direktoriaus Viliaus Šiliausko pavadavimo laikotarpio nustatymo“, UAB „Erudito“ licėjaus 2021 m. gegužės 5 d. prašymą, UAB Karalienės Mortos mokyklos 2021 m. gegužės 5 d. prašymą ir Lietuvos sveikatos mokslų universiteto gimnazijos 2021 m. gegužės 6 d. prašymą:

1. N u s t a t a u, kad:

1.1. Kauno miesto savivaldybės teritorijoje esančiose ugdymo įstaigose ugdymas pagal pagrindinio ir vidurinio ugdymo programas (išskyrus vidurinio ugdymo baigiamosios klasės mokinius ir šio įsakymo 1.2 papunktyje nurodytas ugdymo įstaigas) vykdomas nuotoliniu būdu;

1.2. UAB Karalienės Mortos mokyklos Kauno padalinyje, UAB „Erudito“ licėjuje, Lietuvos sveikatos mokslų universiteto gimnazijoje ugdymas pagal pagrindinio ir vidurinio ugdymo programas (išskyrus vidurinio ugdymo baigiamosios klasės mokinius) vykdomas mišriuoju būdu, laikantis Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ 2.2.9.2 papunktyje nurodytų sąlygų.

2. Į p a r e i g o j u 1.2 papunktyje nurodytų mokyklų vadovus:

2.1. pagal Lietuvos Respublikos sveikatos apsaugos ministro 2021 m. gegužės 4 d. įsakymą Nr. V-1021 „Dėl pavedimo organizuoti, koordinuoti ir vykdyti savikontrolę greitaisiais antigeno testais ugdymo įstaigose“ organizuoti, koordinuoti ir vykdyti mokinių savanorišką tyrimą savikontrolei skirtais greitaisiais SARS-CoV-2 antigeno testais galimai COVID-19 ligai (koronaviruso infekcijai) nustatyti;

2.2. vykdyti visus Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2021 m. kovo 12 d. sprendime Nr. V-513 „Dėl pavedimo organizuoti, koordinuoti ir vykdyti savanorišką profilaktinį tyrimą ugdymo įstaigose“ nustatytus įpareigojimus bei nurodymus mokyklų vadovams.

3. S k i r i u VšĮ Kauno miesto polikliniką įstaiga, atsakinga už instruktavimą ir konsultacijų dėl antigeno testų atlikimo teikimą.

4. Į p a r e i g o j u Kauno miesto savivaldybės administracijos valstybės tarnautojus:

4.1. Švietimo skyriaus vedėją Oną Gucevičienę kontroliuoti, kaip vykdomi šio įsakymo 1 ir 2 punktai;

4.2. Sveikatos apsaugos skyriaus vyriausiąją specialistę, atliekančią skyriaus vedėjo (savivaldybės gydytojo) funkcijas, Daivą Kuzminienę kontroliuoti, kaip vykdomas šio įsakymo 3 punktas.

5. N u s t a t a u, kad šis įsakymas įsigalioja 2021 m. gegužės 10 d.

Administracijos direktoriaus pavaduotojas,

pavaduojantis administracijos direktorių	Paulius Keras